Tilintarkastustuomioistuimen kertomus Euroopan keskuspankin hallinnon tehokkuuden tarkastuksesta tilikauden 2001 osalta sekä Euroopan keskuspankin vastaukset



Virallinen lehti nro C 259 , 25/10/2002 s. 0001 - 0004



Tilintarkastustuomioistuimen kertomus Euroopan keskuspankin hallinnon tehokkuuden tarkastuksesta tilikauden 2001 osalta sekä Euroopan keskuspankin vastaukset (2002/C 259/01) SISÄLLYS >TAULUKON PAIKKA> JOHDANTO 1. Tilintarkastustuomioistuimen tehtävänä on "Euroopan keskuspankin (EKP) hallinnon tehokkuuden arviointi"(1). Tilintarkastustuomioistuin on julkaissut kolme kertomusta tilikausilta 1998, 1999 ja 2000(2). Kertomuksissaan tilintarkastustuomioistuin on tarkastellut budjettihallintoa ja talousarvion toteuttamisen seurantaa, sisäisen tarkastuksen järjestelmiä, hankkeiden hallinnointi- ja seurantajärjestelmiä sekä henkilöstöhallintoa. Lisäksi tilintarkastustuomioistuin on tarkastellut erityisen kiinnostuksen kohteena olleita hallinnollisia seikkoja, joita ovat tilojen vuokraaminen EKP:n käyttöön ja kaksi erityishanketta(3). 2. Vuonna 2001 tilintarkastustuomioistuin tarkasteli budjettihallintoa ja sisäistä tarkastusta. 3. EKP:lle on myönnetty oikeushenkilöllisyys kansainvälisen julkisoikeuden mukaisesti. EKP:iin kuuluu: a) EKP:n neuvosto, joka on EKP:n ylin päätöksentekoelin. Sen tärkein tehtävä on euroalueen rahapolitiikan määritteleminen. Se on myös EKP:n budjettivallan käyttäjä. b) EKP:n johtokunta, joka on EKP:n täytäntöönpanoelin. Sen tärkeimmät tehtävät ovat euroalueen rahapolitiikan toteuttaminen ja EKP:n johtaminen. Nykyisen käytännön mukaan johtokunta kokoontuu vähintään kerran viikossa. HALLINNON TEHOKKUUS VUONNA 2001 Talousarvion tarkastelu 4. EKP:n neuvosto hyväksyi marraskuussa 2000 kokouksessaan 336 miljoonan euron talousarvion vuodelle 2001 (ks. taulukko 1)(4). Lopullinen talousarvio oli 511 miljoonaa euroa (se kasvoi 52 prosenttia, eli 175 miljoonaa euroa alkuperäisestä talousarviosta). Lopulliset menot olivat 431 miljoonaa euroa, eli 84 prosenttia tarkistetusta talousarviosta. Suurimmat menot olivat 118 miljoonan euron suuruinen varaus euroseteleiden käyttöönottoon liittyviä ennakoimattomia menoja varten, 106 miljoonan euron henkilöstöön liittyvät kustannukset ja 78 miljoonan euron konsultointikustannukset ja ulkoiset kustannukset (jotka liittyvät pääosin Euro 2002 -tiedotuskampanjaan). Taulukko 1 EKP:n talousarvio vuosina 2000 ja 2001 >TAULUKON PAIKKA> Lähde: Euroopan keskuspankki. 5. Vuonna 2001 hyväksyttiin kuusi täydentävää talousarviota. Myös yksi talousarvion määrärahasiirto ja vuoden puolivälin tarkistus hyväksyttiin. Samaan aikaan otettiin käyttöön uusi talousarvion raportointijärjestelmä, jonka myötä vuosittaisten talousarvion seurantakertomusten määrä vähenee neljästä kahteen. EKP:n vuoden 2002 talousarvioon siirrettiin 45 miljoonaa euroa. (Tästä määrästä siirrettiin 8 miljoonaa euroa hankkeisiin ja 37 miljoonaa euroa varaukseen euroseteleiden käyttöönottoon liittyviä ennakoimattomia menoja varten.) Tällaisia määrärahasiirtoja varten ei ole kirjallisia sääntöjä. Tilien tarkastelun perusteella todetaan, että varoja on jäänyt käyttämättä keskimäärin 16 prosenttia. EKP:n toiminnalliset yksiköt ovat jättäneet käyttämättä varoja 8 prosenttia, hankkeiden osalta varoja on jäänyt käyttämättä 13 prosenttia ja euroseteleiden käyttöönottoon liittyviin ennakoimattomiin menoihin tarkoitetun varauksen varoja on jäänyt käyttämättä 28 prosenttia. 6. Vuosi 2001 oli EKP:lle merkittävä, sillä se oli vastuussa euroseteleiden ja -kolikoiden käyttöönotosta. Tämän historiallisen tapahtuman vuoksi talousarvion tarkistukset ja varojen käyttämättä jääminen on ymmärrettävää. Tilintarkastustuomioistuin suosittaa, että EKP:ssä vahvistettaisiin määrärahasiirtoja koskevat säännöt. Sisäinen tarkastus 7. Sisäisen tarkastuksen tehtävät ja velvollisuudet on esitetty EKP:n sisäisen tarkastuksen toimintaperiaatteissa (ECB-Audit Charter), jotka EKP:n johtokunta hyväksyi vuonna 1999. Toimintaperiaatteissa todetaan, että toimielimen kaikissa yksiköissä voidaan toimittaa sisäinen tarkastus ja että riippumattoman arviointitehtävän suorittamiseksi on perustettu sisäisen tarkastuksen osasto, jonka tehtävänä on EKP:n toimien tarkastaminen ja arviointi. 8. EKP:n sisäisen tarkastuksen toimintaperiaatteet laadittiin kansainvälisten tarkastusstandardien mukaisesti. Vuoden 2001 lopussa osastolla työskenteli 19 vakituista työntekijää. Osasto on jaettu kahteen toimistoon: EKP:n sisäisen tarkastuksen toimistoon, jossa työskentelee 13 henkilöä ja EKPJ:n sisäisen tarkastuksen toimistoon, jossa työskentelee 6 henkilöä. EKPJ:n sisäisen tarkastuksen toimisto vastaa Euroopan keskuspankkijärjestelmään kuuluvien kansallisten keskuspankkien toimittamien tarkastusten koordinoinnista. EKP:n sisäisen tarkastuksen toimisto vastaa EKP:n yksiköitä koskevista tarkastuksista. 9. Tarkastuksessaan tilintarkastustuomioistuin arvioi EKP:n sisäisen tarkastuksen osaston toimittamat tarkastukset, jotka koskivat EKP:n hallinnon tehokkuutta. Tilintarkastustuomioistuin sai riittävän varmuuden siitä, että osasto on riippumaton ja että se on toiminut ammattistandardien mukaisesti. Tilintarkastustuomioistuin on hyväksynyt tämän kertomuksen Luxemburgissa 12. syyskuuta 2002 pitämässään kokouksessa. Tilintarkastustuomioistuimen puolesta Juan Manuel FABRA VALLÉS presidentti (1) EY:n perustamissopimuksen liitteenä oleva pöytäkirja Euroopan keskuspankkijärjestelmän ja Euroopan keskuspankin perussäännöstä, 27 artiklan 2 kohta. (2) Tilintarkastustuomioistuimen kertomukset Euroopan keskuspankin hallinnon tehokkuuden tarkastuksesta tilikauden 1998 osalta (EYVL C 133, 12.5.2000), tilikauden 1999 osalta (EYVL C 47, 13.2.2001) ja tilikauden 2000 osalta (EYVL C 341, 4.12.2001). (3) "Katastrofivalmius" ja "Euro 2002 -tiedotuskampanja", ks. tilintarkastustuomioistuimen kertomus Euroopan keskuspankin hallinnon tehokkuuden tarkastuksesta tilikauden 2000 osalta, kohdat 8 - 10 ja 13 - 21 (EYVL C 341, 4.12.2001). (4) Talousarvion rahoitus katetaan EKP:n saamista tuloista. Euroopan keskuspankin vastaukset Euroopan keskuspankki (EKP) on vastaanottanut Euroopan tilintarkastustuomioistuimen raportin ja tarkastellut siinä esitettyjä seikkoja. Kappale 6: EKP teki yhden määrärahasiirron vuoden 2001 talousarviosta vuoden 2002 talousarvioon. Siirto oli ensimmäinen ja määrältään vähäinen. EKP:n johtokunta hyväksyi vuoden 2002 alussa periaatteet, joiden mukaan ensimmäinen siirto tehtiin. Samassa yhteydessä johtokunta katsoi, että tulevia vuosia varten olisi harkittava määrärahasiirtoja koskevan säännöstön luomista. Lähtökohtana olisivat nyt saadut kokemukset ja tarkempi arvio siirtomenettelyn edellyttämistä välineistä, joista yksi esimerkki on keskitetty järjestelmä taloudellisten sitoumusten kirjaamiseen. EKP panee merkille Euroopan tilintarkastustuomioistuimen tuen tälle aloitteelle.